Įmonių, įstaigų ir organizacijų pavadinimų rašymas (6-a pamokėlė)

Įmonių, įstaigų, organizacijų simboliniai pavadinimai rašomi kabutėse, pirmasis žodis pradedamas didžiąja raide, prieš simbolinį pavadinimą iš mažosios raidės ne sakinio pradžioje rašomi gimininiai žodžiai, pvz.: 

leidykla „Šviesa“, restoranas „Stikliai“, viešbutis „Pušis“, gėlių salonas „Rugiagėlė“, spaustuvė „Spindulys“, ne pelno įmonė „Riešutas“, alaus darykla „Tauras“, uždaroji akcinė bendrovė leidykla „Vaga“, sodininkų bendrijos (arba SB) „Gegužinė-2“, „Atžalynas“, „Vaivorykštė“, viešbutis „Klaipėda“, berniukų ir jaunuolių choras „Ąžuoliukas“, krepšinio klubas „Žalgiris“, savivaldybės įmonė (arba SĮ) „Grinda“;
leidykla „Baltos lankos“, draudimo bendrovė „Draudimo tikslas“, kavinė „Dvylika kėdžių“, kelionių agentūra „Akademinės kelionės“, parduotuvė „Mėlynoji rugiagėlė“, spaustuvė „Keturios spalvos“, sulčių baras „Sulčių burbuliukas“, akcinė bendrovė (arba AB) „Rokiškio sūris“, individuali įmonė (arba IĮ) „Bijai vilko, neik į mišką“;
partija „Jaunoji Lietuva“, partija „Tvarka ir teisingumas“, politinė partija „Lietuvos sąrašas“, politinė partija „Rusų aljansas“, asociacija „Gyvastis“.

Tekste įmonių, įstaigų, organizacijų simboliniai pavadinimai išskiriami kabutėmis arba kitokiu šriftu. Rašymas kitokiu šriftu pavadinimo esmės nekeičia, tai to paties pavadinimo skirtingi grafinės raiškos variantai, pvz.: IĮ „Kvepia pasakom“, IĮ Kvepia pasakom, IĮ KVEPIA PASAKOM, IĮ Kvepia pasakom.  

            Be kabučių paprastai įmonių, įstaigų, organizacijų simboliniai pavadinimai rašomi iškabose, kur simbolinis pavadinimas spausdinamas kokiu nors išsiskiriančiu šriftu, pvz.: 

LIETUVOS DUJOS 

Baldų rojus
            Rišliame tekste gimininiai žodžiai gali eiti po simbolinio įmonių, įstaigų, organizacijų pavadinimo, rašomo kilmininko linksniu, pvz.: „Šviesos“ leidykla, „Pušies“ viešbutis. 

            Teisinės formos nuoroda (jos raidinė santrumpa) paprastai rašoma prieš įmonės, įstaigos ar organizacijos simbolinį pavadinimą, ne klaida ją rašyti ir po simbolinio pavadinimo, pvz.: mažoji bendrija „Jaukus patarimas“; MB „Jaukus patarimas“; „Jaukus patarimas“, mažoji bendrija; „Jaukus patarimas“, MB.
            Kitų kalbų simboliniai įmonių, įstaigų ar organizacijų pavadinimai lietuviškuose tekstuose rašomi kabutėse originalo kalba, taip pat neverčiama ir teisinės formos nuoroda.

Parengta pagal „Lietuvių kalbos rašyba. Taisyklės, komentarai, patarimai“, V., 2022.
